Annak a liberálisnak az alakja, aki a konzervatív és ellenzéki párt csatározásai idején pénzének asztalra dobásával már előre megváltja a keresettel rámért büntetést, a forradalom előtt bevonult a köztudatba. A jelenetet az egykorúak több ellenzéki politikusnak is nevéhez fűzték, az ellenzék számos helyen gyakorolta is, – a véres bihari megyegyűlésen Csanády Sándor is kész volt megfizetni a 100 forint bírságot Tisza Lajos megsértéséért. Teljes bizonyossággal azonban nem állapítható meg, hogy ki élt elsőnek e fogással.