Andics Erzsébet írja A Habsburgok és Romanovok szövetsége c. munkájában, hogy „A kortársak közül többen feljegyezték, hogy a magyar nagybirtokos arisztokrácia politikai képviselői, a konzervatívok a szabadságharc idején személyesen jártak közre Miklós cárnál fegyveres ‚segítség’-ért a saját népük ellen”. Ezek között említi Irányi Dániel nyomán gróf Károlyi Györgyné Zichy Karolint, majd így folytatja: „Jókai is írt a magyar konzervatív mágnások beadványáról a cárhoz, ha regényes formában is, A kőszívű ember fiai-ban. Ennek ellenére a moszkvai Orosz Külpolitikai Levéltárban és a Központi Állami Hadtörténeti Levéltárban folytatott kutatásaim során ennek dokumentális nyomát nem találtam.” (Bp. 1961. 152.) Tallérossy Zebulonhoz hasonlatos komikus figurát szerepeltet Jókai a Gazdag szegények Frányó nevű kanalas tótjának a személyében.(Vö. Buday Dezső i.m. 342.)