Jókai itt téved és túloz. Pákozdnál nem a kaszás nemzetőrök rakatták le a fegyvert. Perczel Mór húszezres hadseregével szállt szembe Jellasics 25 000 horvát katonájával. A reguláris sereget támogatták s segítették győzelemre a népfelkelők. Jellasics ezután menekült Győrön át Bécs felé. A Jókai által említett s időközben megfogyatkozott 10.000 főt számláló horvát sereget – melyet Jellasics Fejér megyében hagyott hátra Roth és Fillipovich tábornokok vezetésével – október 7-én Ozoránál győzték le Móga János seregei és a nemzetörök.

Az Igazmondó Mi hír nálunk? c. rovatában Perczel Mór hazatéréséről írva lelkesen emlékezik meg Jókai a „régi dolgokról”, közte az 1848. őszi ozorai eseményekről, amikor „egy maroknyi magyar, tizezred magával fogta el Roth és Filippovics tábornokokat”. (Perczel Mór tábornok utazása. 1867. aug. 4. 5. sz. 35.)