Amikor Richárd képzeletében anyja és Edit így megjelentek, Jókai emlékezetében nyilván az 1848 őszi erdélyi román felkelés tragikus jelenetei elevenedtek fel, amikor is a parasztok évszázados elnyomásukért véres bosszút álltak a magyar urakon. A hasonlat forrása valószínűleg a Zaránd megyei Bárdy család sorsa lehet, amelynek nagy részét kivégezték a felkelők, néhány tagját azonban román parasztasszonyok mentették ki egy pópa segítségével a mészárlásból. (Vö.: A Bárdy-család. = Csataképek.)