Kossuth 1848. szeptember 24-én, mielőtt elindult volna az Alföldre népfelkelést toborozni, felszólította a képviselőket, hogy kormánybiztosokként menjenek szét az országba szervezni a hon védelmét. A követek oly nagy számmal jelentkeztek, főleg saját kerületeikbe, hogy a Ház határozathozatali képességének biztosítása végett korlátozni kellett az eltávozási engedélyeket. A képviselők közül nem egy a honvédsereg tisztje lett (Perczel Mór, Zákó István, Simonyi Ernő, Bogdanovics Vilibald stb.), vagy nemzetőrségi őrnagyokként tevékenykedett (Balogh János, Besze János stb.). Mások kormánybiztosként vagy alkormánybiztosként tértek vissza megyéjükbe (akárcsak Tallérossy!), pl. Jakovics József zborói képviselő, akit Kossuth 1849. ápr. 27-én nevezett ki Luzsénszky Pál kormánybiztos mellé alkormánybiztosnak.