Baradlay Richárdékhoz hasonló sietséggel kelnek át a jeges Rhóne folyón Simonyi József és huszárjai A legvitézebb huszárok c. elbeszélésben. (Novellák. 351–52.) A két menyasszony c. novellában Damjanics lovasai úsztatnak át hasonló huszár vágással a szolnoki csata előtt a Tiszán. (Csataképek. 14–15)

A Vilmos-huszárok kalandos hazatéréséről beszámoló őrmester írja az Igazmondóban, hogy egy alkalommal már lehetetlenségnek hitték, hogy a lovak tovább tudjanak menni, mikor a vezető „trappot parancsolt, mi miatt mi nagyon káromkodtunk, hogy már egészen tönkre teszi lovainkat. Ezek az elfáradt, s kicsigázott lovak, melyekben már élet is alig látszott, elkezdtek kocogni, egyik a másiktól tüzet kapott, s egy egész óra járásnyira mentünk igy a Nyisztra vizig.

Ekkor már egészen este volt, lovaink annyira izzadtak voltak, hogy azt hittük: ha most vizbe megyünk rajtok, azonnal vége lesz valamennyinek; – de azért mégis csak bele kellett menni a széles sebes vízbe… Szerencsére átúsztattunk, egy ember sem veszett bele, sőt annyira megfrisültek lovaink a hideg fürdőtől és fris italtól, mintha az nap nem is lettek volna úton.” (Igazmondó 1867. szept. 22. 12. sz. 96.)