Az orosz cár ápr. 27-i körlevelében a magyarországi eseményekről a következőket írja: „A mozgalom ezelőtt kizárólag magyar, most már sokkal terjedelmesebb körben működik. A lengyel szökevények (menekülők) részvétele által, kik a magyar seregnél egész önálló csapatokat képeznek; azon emberek által, kik mint Bem és Dembinski ezen sorozatba tartoznak, és korlátlan parancsnokokképen a megtámadási és védelmi terveket készítik – a magyar zendülés Lengyelországra nézve előkészítési zendüléssé vált. – Reménylik, hogy a zendülést Gallicziában, azután pedig a mennyire lehet, a mi tartományainkban is kiviendik: – Ezen törekvés pártolói ármány és lázasztói kísérletek által Galliczia és Krakkóban máris elhinték a zendülés magvait.” (Az orosz cár április 27-én kelt körlevele, külföldön levő képviselőihez. Respublica 1849. jún. 19. 2. sz. 8.)