A mulatozások fővárosszerte ismert hőse volt Kemnitzer Károly, egykori testőrtiszt, akit 1849. jan. 22-én a selmeci csatában már mint honvédvezérkari tisztet a császáriak bekerítettek, s miután nem adta meg magát, agyonlőttek. Degré Alajos írja le visszaemlékezéseiben, hogy ez az elkényeztetett, korhely úrifiú, – „a fővárosi uritermek egyik hőse, kiről fel sem tudták tenni, hogy egy hadjárat nyomoraival meg birjon küzdeni” – milyen hősiesen állt helyt és halt meg a csatatéren. (I. m. 2. k. 56–57.)