Boksa valamennyi bizakodó érvét a kapituláció után csakugyan szállongó, de képzeletszülte hírekből merítette Jókai. A cári amnesztiában például a magát megadó sereg is reménykedett, sőt a tisztek abban a hitben éltek, hogy rangjuk megtartásával átléphetnek az orosz seregbe, ha kedvük van hozzá.

A harc folytatásának a lehetőségére utal a schwarzgelb Magyar Hirlapnak 1849. dec. 7-én – tehát jóval a világosi fegyverletétel után – megjelent közleménye: „Mennyire alaptalanok a még mind nem szűnő, Isten tudja melyik oldalról fenyegető háboru felől szárnyaló ferde hírek, – kézzel foghatóbb bizonyság rá nem kell, mint azon tény, miszerint a csász. kir. osztrák hadsereg jövő hó 1-jétől kezdve ‚békefizetést’, (Friedensgage) huzand. Általában a lakosság közt oly ferde, minden alapot nélkülöző hirek terjesztetnek, mikép meg nem foghatjuk, hogyan akadhat a néptömegnek annyira tulhiszékeny része, mely azok által magát hiábavaló aggály, jövőbeni biztalankodás és efféléknek engedi martalékul adatni. – A dráma le van játszva. Ne ohajtsuk vissza ujra ez ugyis sokat szenvedett hazára még egy új háboru pusztitásait!” (Fővárost Napló. 20. sz. 80.)