1849 nyarán se szeri, se száma az olyan cikkeknek, melyek optimizmussal lelkesítenek a cári csapatok elleni harcra.

Június végén Jókai napilapjában olvasható a következő közlemény: „Legújabb hír szerint Árvából és Liptóból minden orosz sereg kivonult. Kettőztetett marsokban mentek át a határon.

E mozdulatnak sem okai, sem következményei nincsenek tudva.

Mondják Morvában forradalom ütött ki.” (Esti Lapok 1849. jún. 20. 21. sz. 81.)

1849. jún. 30-án a PH Hivatalos rovatában írja: „A muszka sereg átlépte az ország határait. Ok az aggodalomra, a félelemre nem. Az uj borulat uj alkalom uj győzelemre; mellyben sok honfinak omlik vére, de a siker el nem maradhat, mert isten igazságos.” (A nemzet kormánya népéhez. Utasitás. 328. sz. 201.)