Pap Gábor az ápr. 20-i eseményekről írt beszámolójában a tömegek pusztításának ismertetése után kiemeli az egyetemi hallgatók önzetlen tevékenységét s szent szabadságszeretetét. „Az egyetemi fiatalság – le a kalappal e név előtt – áll tisztán, mocsoktalanul, – folytonosan küzd a népjogok terén, – fegyvert emel a látszott szabadságnak valósággá emelhetéseért, ohajtja megóvni a csak most szerzett hírnevet, s ha bukik a szabadság, hisszük, hogy az egyetemi fiatalság is bukni fog vele dicsőn s férfiasan.” (Külföldi társasélet. Ék 1848. ápr. 30. 19. sz. 573.) Nem kétséges, hogy Goldner Fritz halálának rajzában a Pap Gábor által még lehetőségként felvetett dicső halál képe hathatott Jókaira.