Palvicz Ottó megsebesülése és halála Christian Götz tábornokéra emlékeztet, ki 1849. ápr. 10-én esett fogságba, és halt meg. A váci csata nem a két magyar hadtestparancsnok: Klapka és Damjanich eredeti, a várost megszállva tartó császáriak bekerítését tervező elképzelései szerint zajlott le. Götz, az ellenséges sereg parancsnoka, a vártnál korábban megkezdte Vác kiürítését, mire Damjanich, még mielőtt Klapka hadteste a császáriakat északról átkarolhatta volna, kénytelen volt katonáival délkeletről rohamot intézni a város ellen, nehogy „az sértetlenül jusson ki a harapófogóból. Így került sor azokra az utcai harcokra, amelyek közepette a harcosait vitézül vezénylő Götz vezérőrnagy fejét halált okozó gránátszilánkok érték.

Görgey, a magyar sereg ideiglenes főparancsnoka, a váci csata idején gödöllői főhadiszállásán tartózkodott. Itt kapta meg ápr. 10-én este Damjanich jelentését az ütközetről és kimeneteléről. Erre azonnal Vácra utazott, ahova másnap: ápr. 11-én követte őt az egész főhadiszállás, vele együtt a magyar fősereg politikai biztosa: Vukovics Sebő. Hogy mindezek így történtek, azt egymástól függetlenül, mégis egybehangzóan beszéli el Görgey (i. m. 2. k. 18–20.) és Vukovics Sebő. (Emlékiratai Magyarországon való bujdosásának és számüzetésének idejéből, Bp. 1894, 466.)