Az ünnepélyes menet ábrázolása részben a Politikai divatok ünnepi felvonulására, a nádor megjelenítésére, (JKK 66.) részben Kossuth Lajos 1849. júniusi pesti fogadására emlékeztet. Kossuthról írja Jókai: „Elnöknek nincs szüksége magát kísértetni ott, hol a nép szeretete őrködik felette.” (Magyarország elnökének pompája. Esti Lapok 1849. jún. 6. 3. sz. 10.) A bécsi események megjelenítését az Ék-ban közzétett helyszíni beszámolóból meríthette Jókai. Pap Gábornak, a divatlap Bécsbe küldött munkatársának mozgalmas leírása és Jókai jelenetei közötti közvetlen rokonság egészen nyilvánvaló. (Külföldi társasélet. Ék 1848. ápr. 2. 15. sz. 446.)

Később – a másnapi eseményekről emlékezve – hasonló lelkes szavakkal számol be Pap Gábor arról, hogy „Hangos örömriadások kísérték mindenütt” a bécsi nép között megjelent királyt. (Uo. 447.)