Az itt említett vezér Görgey, ki valóban azzal buzdította Klapkát, hogy itt vagy győznek, vagy visszavonulnak a Tisza vonala mögé. Kossuth, aki a csata előtt személyesen felkereste Görgeyt a főhadiszállásán, s szemtanúja volt az ütközetnek, a győzelem másnapján a következőket írja róla: „Görgei fővezér előtt tisztelettel kell meghajolni minden hazafinak, mert nem hiszem, hogy a história példát mutasson fel, miként egy fővezér a vezérnek nagy kötelességeit nagyobb mértékben teljesíthette volna, mint Görgei a tegnapi napon.”