Tormándy száz ember ordítását túldörgő szónoklata Besze János Esztergom megyei ellenzéki politikus, majd 1848-ban nemzetgyűlési képviselő beszédmodorára is emlekeztet; taktikáját viszont szinte szóról szóra Beöthy Ödön alkalmazta a bihari ellenzéki harcokban.

„Maga a költő tanúja volt annak a jelenetnek” – írja Oláh Gábor. – (Jókai és Debrecen. ItK 1906. 270.; Vö. Mészáros Lázár Emlékiratai. Az eredeti kéziratokból közrebocsátja Szokoly Viktor. 2. k. Pest 1867. 27.) Degré Alajos arról emlékezik meg, hogy Besze János olyan erős hangon kiáltott fel, mintha ágyú szólna. (l. m. 2. k. 14.) Horárik is megemlékezik a Der Vierzehnte April c. napilapban 1849. jún. 7-én Besze János dantoni szaváról, lángoló beszédéről és harsogó hangjáról. (Besze Jánoshoz. = Forradalom és papi rend. Bp. 1961. 165.)