A hazaárulás, kémkedés és a népítélet motívuma is fellelhető Jókai szabadságharc alatt írt publicisztikai cikkeiben. A PH-ban valószínűleg a szerkesztő Jókai emlékezik meg 1849. máj. 11-én arról, hogy Óbudán hazaárulás gyanújával „több irgalmas barátok elfogattak… Egyet ezen éji madarak közül a nép fogott el, midőn épen álruhába akart bujni, hogy elszökhessék. A nép annyira fel volt gerjedve, hogy a szoknyás férfit azonnal fel akarta akasztani.” (Fővárosi ujdonságok. 286. sz. 51.)