A regényben megjelenített haditanácsnak alapja van. Az ostrom negyedik napján, azaz máj. 7-én Klapka, az ideiglenes hadügyminiszter azt tanácsolja Görgeynek, hogy serege derékhadával nyomuljon Bécs felé, míg a budai várat néhány ezer emberrel zárja körül. Görgey e tervet nem helyeselte, s azt válaszolta Klapkának, hogy „el vagyok határozva minden kigondolható eréllyel hozzálátni az ostrommunkálatokhoz”. (Gracza i. m. 4. k. 360.)

A Buda alatt lezajlott haditanácsszerű megbeszélésekről pontos adatok szerezhetők Lapinsky: Feldzug der Ungarischen Hauptarmee im jahre 1849. Hamburg 1850.; Klapka György: Emlékeimből, és Görgey István: 1848 és 1849-ból. Élmények és benyomások… c. munkákból.