Az ellenforradalom besúgóiról behatóan ír Pap Gábor. (Külföldi társasélet. Ék 1848. máj. 21. 23. sz. 668–70.) Később is részletesen számol be a „reactió éjmadarainak” titkos összeesküvéséről. (Külföldi társasélet. Ék 1848. jún. 4. 25. sz. 732.)

Az Egy kis reakció c. cikkében írja Duday Vilibáld: „Isten szolgái azok, kik nemzetünk szabadságharcában a reakciót szítják.” (Forradalom és papi rend. 135.) A magyarországi katolikus klérus politikai aknamunkájáról számos cikket olvashatott Jókai az egykorú napilapokban. A Marczius Tizenötödike így kezdi egyik aláíratlan közleményét: „Teljes hitelű adatok nyomán jutott tudomásunkra, hogy Lonovics József egri érsek, a haza ellenségeit tanácsával és közbenjárásával segitette.” (1849. ápr. 28. 65. sz. 250.; Forradalom és papi rend. 159–60.)