Az Emlékek a szabadságharcból c. visszaemlékezésében számol be egy Jenő-Ödön névcseréről Jókai: „A szinházból visszajövet láttuk, hogy a ‚Zrinyi’ falára valami nagy betűs táviratot ragasztanak… napi parancs és tudósítás volt a táborból, hogy Görgey Arthur őrnagy az áruló gróf Zichy Ödönt kivégeztette a Csepelszigeten. (Tévedés volt a névben, nem Ödön volt az, hanem Jenő.)” (HhM 5. k. 12.)

Jókait jelen esetben sem hagyta cserben emlékezete: Az 1848-as őszén kiragasztott plakáton a következő sorok olvashatók: „A bazaárulók igy bünhödnek. Gróf Zichy Ödön Fehérmegyei volt adminisztrator, september 30-án Csepel szigetén rögtön itélő hadi törvényszék által mint a haza ellenségeivel szövetkező hazaáruló kötél által 1/2 9 órakor kivégeztetett.”

A gyémántos pör c. századvégi visszaemlékezésének egyik lapalji magyarázatban írja Jókai: „Egy helyütt már megjegyeztem, hogy a Görgey által halálra itélt Zichy gróf neve hibásan lett Eugenből Ödönre fordítva, mert az Jenő. Ödön gróf derék, jó hazafi volt, apja a tudós utazó és képviselő Jenőnek s nem rég halt meg.” (HhM 5. k. 81.)

Az utolsó budai basa c. elbeszélésében is előfordul a névcsere motívuma. Ott Funkenstein Henrik lovagot hiszik halottnak bátyja helyett. (Novellák. 190.)