A pesti események leírásában téved Jókai, mikor Windischgrätzet – hiszen a békeküldöttség útjának, a sapka asztalra csapásának említésével nyilvánvalóan reá céloz – teszi meg Pest kiürítőjének. Windischgrätzet már ápr. 12-én leváltották, és Pest feladására az új fővezér: Welden adott ápr. 20-án Bábolnáról parancsot Jellasicsnak. A császáriak kivonulása ápr. 23-ról 24-re virradó éjjel történt meg, ekkor gyújtatta fel Jellasics a hajóhidat.