Az olaszok átállásával Jókai a Zaniniakra utal. A Zanini gyalogezred a birodalmi hadsereg olaszokból álló 16. gyalogezrede volt. Az állomány egyik része már 1848 őszén szakított a magyar honvédséggel (t. i. a harc kitörése idején Magyarországon tartózkodtak); 2 zászlóalja azonban magyar oldalon harcolt 1849. febr. 27-ig, de akkor Kápolnánál csata közben átállt a császáriakhoz. Az árulásról az első jelentést maga Kossuth küldte Debrecenbe. (Közlöny 1849. márc. 2.) A magyar fővezér: Dembinski egyenesen a Zaniniak árulásának tulajdonította az ütközet sikertelenségét.