A testi fenyítés ellen már a Hétköznapok c. regényben fellép Jókai. (JKK 72–74.) 1848 tavaszán a népszerű Charivari-rovatában gúnyolja a botozást: „A katonaságnál egy hónap óta el van törölve a huszonöt bot. Ezt úgy kell érteni: hogy jelenleg negyven boton alul le sem fektetik az embert.” (Ék 1848. jún. 4. 25. sz. 721.)

A népképviseleti nemzetgyűlés 1848. aug. 19-én elfogadott katonaállítási törvénye eltörölte a botozást a hadseregben. Deák Ferenc igazságügyminiszter ugyancsak tervbe vette, hogy a kidolgozandó új büntető-törvénykönyvbe beveszi a testi fenyítés eltiltását, de a tervből még csak törvényjavaslat sem született.