Olyan jeleneteket is mutat fel a szabadságharc története, amelyekből Jókai a futó honvédek megállításának epizódját meríthette. Boczkó Dániel aradi kormánybiztos 1849. febr. 8-án sétabottal a kezében vezette ellentámadásra és győzelemre a megfutott honvédeket és nemzetőröket, az Arad városát már félig elfoglaló, császári tisztek irányította szerb és román felkelők ellen. (Vö.: Márki Sándor: Arad vármegye és Arad szabad királyi város története. 2. k. Arad 1895. 575.) Schwechatnál Gózon Lajos, a pesti önkéntesek századosa, mikor a gömöri és honti önkéntesek futásnak eredtek, kezébe ragadta a zászlót, mintegy 50 lépést előre futott vele az ellenség irányába, a zászlórudat földbe szúrta, és így kiáltott: „Ide magyar! Itt a zászlód, itt dögölj meg!” Harminc-negyvenen követték is. (Arthur Görgey: Mein Leben und Wirken in Ungarn. 1. k. Leipzig 1852. 81.)