Nagy Sándor írja írónkról szóló kötetében, hogy a Jókai-regények „Cselekvényei rendesen két ellentétes ágból szövődnek: két családnak; ellentétes társadalmi osztályok, politikai pártok, vagy fajok képviselőinek egymással való küzdelméből. Igy az Egy magyar nábob-ban Kárpáthy János és köre küzd Abellinóéval; az Arany ember-ben Timea és Noémi köre; a Kőszívű ember fiai-ban a Baradlayház és a Plankenhorst-ház; az Uj földesúrban a Garanvölgyi és Ankerschmidt-család”. (Jókai. 67.)