A szatmári 12 pont a reformkori liberális balszárny követeléseinek programszerű összefoglalása és egyszersmind az ellenzék törekvéseinek első összegezése, amely az 1843–44-i diétára küldendő követek tennivalóit sorolja fel az ősiség, a céhek, a monopóliumok eltörlésétől egészen a kötelező örökváltságig, az általános birtokbírhatási és hivatalviselési jogig, a háziadó vállalásától a népképviseletig. A programot Somogyi Antal Pozsony megyei aljegyző fogalmazta. Nevét onnét kapta, hogy mint követutasítási javaslatot először Szatmár megye 1841. febr. 2-i közgyűlésén hozta nyilvánosságra és fogadtatta el az ellenzék, majd tárgyalás végett megküldte a többi megyének is.