Jókai jelent meg – Az én színpadi életem c. visszaemlékezése szerint – 1848. márc. 15-én a Nemzeti Színház színpadán „térdig sárosan, mint más, vállamon a karbonári köpönyeggel, behorpadt cilinder kalapom mellett egy óriási veres tollal, oldalamon egy jurátus karddal”. (Életemből. 1. rész. 68.) Egressy Ákos egyik visszaemlékezése szerint a márciusi napokban Petőfihez „Hasonlóan exaltálva s ép oly nemzeti díszben kardosan jártak-keltek társaságukban legtöbbször: a hővérű Perczel Mór, a lángoló keblű, athléta termetű Degré, az idealista Jókai, a fanatikus, de csöndes vérmérsékletű Irányi s a rajongó lelkű, költői ihletettségű Vasvári”. (Visszaemlékezés 1848 – marcius 15-dikére. Magyar Hirlap 1906. márc. 15. 65. sz. 2.)