A két fővezér üzenetváltása után kezdődött a vízművek első megrohanása. A jól védett vízmű megtámadásával vette kezdetét Budavár tulajdonképpeni ostroma. A levélváltás után Görgey parancsára Kmetty hadosztálya máj. 4-én támadást intéz a Várhegy és a Duna között fekvő Víziváros ellen, hogy elfoglalja a vízműveket, s ezáltal lehetetlenítse a vár vízellátását. Kmetty hadosztálya – melyben a Vilmos-huszárok és a Nádor-huszárok is harcoltak – hiába támad hősiesen. Olyan erős golyózápor fogadja őket, hogy az első rohamkor hetven, majd a megismételt szuronyrohamkor újabb száz honvéd esik el. Kmetty György végül is a jól védekező osztrákok miatt kénytelen felhagyni a reménytelen ostrommal.