Görgey máj. 4-én – miután seregeivel körülzárta a várat – intézett levelet Hentzihez, melyben „becsületes hadifogság ellenében kapitulációra szólítja fel: „… ha ön a budai ugynevezett erősségnek végletekig menő védelmezésével még a lánchidnak, e gyönyörü mestermünek lerombolását és Pestnek – ahonnan Ön megállapodás szerint épen semmi támadást nem várhat – bombázását kötné össze, a mely cselekedet egyenesen alávaló nevet érdemelne: akkor becsületszavamat adom, hogy Budának bevétele után az összes várőrség kardra fog hányatni! s én még az ön családja jövőjéről sem fognék jót állhatni.” (Gracza György i. m. 4. k. 352.) Hentzi válaszában kifejti, hogy nem kapitulál, majd így folytatja: „felszólitom Önt tábornok ur, hagyjon fel tüstént, teljesen hiábavaló tüzelésével Buda várfalai ellen, mert máskép kénytelen leszek néhány nap mulva Pestet szintén ágyutüzzel megtámadni, a mihez oly hatalmas eszközeim vannak, hogy Pest romlása elkerülhetetlenné válik. S erre a támadásra már most is kényszerittetem, miután Pest felöl ágyukkal támadtak meg. Én ezt a helyet kötelesség és becsület szerint az utolsó emberig védelmezni fogom, feleljen Ön róla, hogy eközben a szép testvérváros áldozatul esik.” (Gracza György i. m. 4. k. 353.; 1848–49 a korabeli napilapok tükrében. Összeállította: Bay Ferenc. Bp. 1943. 151–53.)