Ödön nagyszerű helytállása, Mausmann halála, az olasz katonák kapitulálása – a Máriássy János honvédezredes emlékirataiból ismert jelenetekre emlékeztet. Máriássy maga sietett elsőnek felmászni a létrán. Egy ágyúgolyó közel mehetett hozzá, s eszméletlenül esett le a létráról. Közvetlen mellette esett el egy honvéd, kinek agyveleje arcára freccsent. Miután csak kisebb égési sebeket talált arcán, ismét felmászott a várfalra, mikor a Ceccopieri-ezredbeli közvetlenül ellenük harcoló olaszok – megadásuk jeléül – kitűzték a fehér zászlót. (L. Gracza György i. m. 381.)

Máriássy János visszaemlékezése nyomán írja Berzeviczy Albert: „A várfalnak azt a részét olasz katonák védték, a kik valószínűleg semmi kedvet sem éreztek Ausztriáért meghalni, de mert ki volt adva a jelszó, hogy ‚nincs pardon’, eldobálva puskáikat térdre estek és könyörögve kiáltozták: ‚Siamo buoni patriotti!’ Máriássy, a ki fiatal katona korában járt olasz földön, egyet gondolt s rámutatva a hágcsókra, azt mondá: ‚Bene, ma andate a basso!’ Nem kellett ezt kétszer mondani a jó taliánoknak, legott lerohantak fegyvertelenül azokon a hágcsókon, a melyeken a magyarok feljöttek, ott azután nem kellett velök tovább törődni.” (Régi emlékek. Bp. 1907. 46–47.)

Andrássy Jenő részletesen számol be arról, hogy a 26. zászlóalj véres tusában kapaszkodott fel a falakon; a védők egy része a nádori istállóba szorult, s a Sándor-házból tüzeltek a magyarokra, mikor az olasz Zanini-zászlóalj megadta magát, s végül is kitűzik a zászlót. (Adatok Budavár ostromához. = Honvédek könyve 1861. 1. k. 123–28.) Nagy Miklós szerint „Az a meglepő fordulat, hogy a Mausmannt lelövő olasz Baradlay Ödönre már nem tüzel, hanem fehér zászlót tűz ki, a Pesti Hirlap V. 22-i glossájára megy vissza: ‚Az olaszok mihelyt a bástyafokon megpillanták a mieienket, hozzánk állottak és a horvátokra lőttek’.” (I. m. 231.)