A máj. 13-i szörnyű bombázás után a Debrecenbe küldött levelében írja Jókai: „Pestnek legszebb része elégett. Fáj bennem a lélek, fenekig keserü a szívem ennyi pusztulás láttára. Szegény Pest.” (PH 1849. máj. 17. 61.; HhM 6. k. 159.)

A szabadságharc alatti publicisztikai cikkgyűjteményhez csatolt Utóhangban említi, hogy Hentzi bosszúját közvetlen közelről érezhette: „Pest bombáztatásakor a lakásom melletti földszinti házat szétvetette a bomba, hogy két fala kidült; s a Landerer nyomda előtt szerkesztőségem ablakait zuzták be egy másik darabjai.” (273.; Vö. Karl Braun – Wiesbaden: Tokaj und Jókai. Bilder aus Ungarn. Berlin 1873, 155.; Irányi Dániel i. m. Egyetértés 1885. ápr. 4. 93. sz. 1.; Hegedüs Sándorné Jókai Jolán i, m. 51.)